Title: ประกาศกระทรวงเกษตรและสหกรณ์ เรื่อง ยกเลิกประกาศกระทรวงเกษตรและสหกรณ์ ฉบับลงวันที่ 3 ตุลาคม พ.ศ. 2543 เรื่อง การรับรองเมล็ดพันธุ์ปาล์มน้ำมันลูกผสมเทเนอรา (D x P) ให้เป็นเมล็ดพันธุ์รับรองตามพระราชบัญญัติพันธุ์พืช พ.ศ. 2518 พ.ศ. 2543

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง ยกเลิกประกาศกระทรวงเกษตรและสหกรณ์
ฉบับลงวันที่ ๓ ตุลาคม พ.ศ.
๒๕๔๓ เรื่องการรับรองเมล็ดพันธุ์ปาล์มน้ำมันลูกผสมเทเนอรา (DxP) ให้เป็นเมล็ดพันธุ์รับรองตามพระราชบัญญัติพันธุ์พืช
พ.ศ. ๒๕๑๘
พ.ศ. ๒๕๔๓

ตามที่ได้มีประกาศกระทรวงเกษตรและสหกรณ์ ลงวันที่ ๓ ตุลาคม พ.ศ. ๒๕๔๓ เรื่องการรับรองเมล็ดพันธุ์ปาล์มน้ำมันลูกผสมเทเนอรา
(DxP) ให้เป็นเมล็ดพันธุ์รับรองตามพระราชบัญญัติพันธุ์พืช พ.ศ. ๒๕๑๘ พ.ศ. ๒๕๔๓
นั้น เนื่องจากเกิดปัญหาและอุปสรรคในการปฏิบัติตามหลักเกณฑ์ วิธีการ
และเงื่อนไขที่กำหนดไว้ ทั้งในขั้นตอนของการทดสอบเปรียบเทียบที่ต้องใช้ระยะเวลานาน
มีค่าใช้จ่ายสูงและวิธีการตรวจสอบเพื่อวิเคราะห์คุณภาพเมล็ดพันธุ์
ที่ไม่สามารถควบคุมการผลิตเมล็ดพันธุ์ปาล์มน้ำมันซึ่งมีต่อเนื่องตลอดปีได้
นอกจากนี้การรับรองเมล็ดพันธุ์ปาล์มน้ำมันซึ่งเป็นพืชยืนต้น ก็ยังไม่ถูกต้องตามหลักการและเจตนารมณ์ของการรับรองเมล็ดพันธุ์ที่จะใช้กับพืชฤดูเดียว
(Annual Crop) เท่านั้น ทำให้ประกาศกระทรวงเกษตรและสหกรณ์ที่ใช้บังคับอยู่ดังกล่าว
จึงไม่สามารถปฏิบัติได้อย่างมีประสิทธิภาพตลอดจนไม่อาจส่งเสริม
และควบคุมการใช้เมล็ดพันธุ์ปาล์มน้ำมันลูกผสมได้ตรงตามเจตนารมณ์ของกฎหมาย  ทั้งนี้คณะกรรมการพันธุ์พืช
ได้มีมติเห็นชอบให้ยกเลิกประกาศกระทรวงเกษตรและสหกรณ์ฉบับดังกล่าว
ในการประชุมคณะกรรมการพันธุ์พืชครั้งที่ ๑/๒๕๔๖ ลงวันที่ ๒๐ สิงหาคม พ.ศ. ๒๕๔๖
แล้ว

อาศัยอำนาจตามความในมาตรา
๕ แห่งพระราชบัญญัติพันธุ์พืช พ.ศ. ๒๕๑๘ รัฐมนตรีว่าการกระทรวงเกษตรและสหกรณ์จึงออกประกาศให้ยกเลิกประกาศกระทรวงเกษตรและสหกรณ์ ฉบับลงวันที่ ๓ ตุลาคม พ.ศ. ๒๕๔๓ เรื่องการรับรองเมล็ดพันธุ์ปาล์มน้ำมันลูกผสมเทเนอรา
(DxP) ให้เป็นเมล็ดพันธุ์รับรองตามพระราชบัญญัติพันธุ์พืช พ.ศ. ๒๕๑๘ พ.ศ. ๒๕๔๓

ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ ณ วันที่ ๒๔
พฤศจิกายน พ.ศ. ๒๕๔๖
สมศักดิ์  เทพสุทิน
รัฐมนตรีว่าการกระทรวงเกษตรและสหกรณ์

จุฑามาศ/ผู้จัดทำ
๒๒ พฤศจิกายน ๒๕๕๕

พลัฐวัษ/ตรวจ
๓๐ สิงหาคม ๒๕๕๖

[๑] ราชกิจจานุเบกษา
เล่ม ๑๒๐/ตอนพิเศษ ๑๓๗ ง/หน้า ๕/๒๘ พฤศจิกายน ๒๕๔๖